འདི་ལྟར་ཕྱོགས་ཡོངས་ནས་བསམ་གཞིག་ཅིག་བྱས་ན།གླུ་གཞས་འཁྲབ་སྟོན་དེ་དག་འགྲོ་བ་མིའི་དགོས་མཁོ་ཞིག་དང༌།གོ་སྐབས་ཤིག་ལ་བརྟེན་པ་མ་གཏོགས།གནད་དོན་གཞན་ཞིག་ལ་ཁྱད་གསོད་དང༌།མཐོང་ཆུང༌།སྣང་མེད་བྱས་པ་སོགས་ཁྲེལ་མེད་ཀྱི་བྱ་བ་ཞིག་རེད་ཅེས་སུས་ཀྱང་ཁ་ཚོན་གཅོད་མི་ཐུབ་པ་ཞིག་རེད།ད་དུང་དེའི་ནང་ནས་རོལ་མོའི་མ་ལག་སྒྲིག་སྟངས་དང༌།གཞས་པས་གླུ་གཞས་ལེན་སྟངས།གོ་སྒྲིག་པས་གོ་སྒྲིག་བྱེད་སྟངས་སོགས་ཉམས་མྱོང་དང་ཡར་རྒྱས་ཀྱི་ལམ་ཁ་ཞིག་ཡོད་པ་ནི་དེ་བས་ཀྱང་སྨྲོས་མི་དགོས་པ་ཞིག་རེད།གནས་སྟངས་འདི་དག་ནས་བཙན་བྱོལ་སྤྱི་ཚོགས་འདིར་བྱེད་སྒོ་འདི་རིགས་ཡོད་ན་གང་ཅིའི་ཐད་ལེགས་ཆ་ཆེ་བ་ཡོད་པ་ར་སྤྲོད་བྱེད་ཐུབ་ཀྱི་ཡོད།མདོར་ན།ད་ལོའི་ཕྱི་ཟླ་དྲུག་པ་དེ་འཁྲབ་སྟོན་གྱི་ཟླ་བ་ཞིག་ཏུ་གྱུར་སོང༌།འདི་ལྟར་མུ་མཐུད་ད་དུང་བོད་ཀྱི་སྐད་ཡིག་ཐད་ཀྱི་བྱེད་སྒོ་སྤེལ་བའི་ཟླ་བ་དང༌།རིག་གཞུང་ལ་སྦྱོང་བརྡར་བྱེད་པའི་ཟླ་བ།ཆབ་སྲིད་ཀྱི་བྱེད་སྒོ་ཤུགས་ཆེན་སྤེལ་བའི་ཟླ་བ་སོགས་བྲེལ་ཚུབ་ཀྱིས་ཡོད་ན་དགའ་བ་ལ་ཨང༌།།